Apstiprināts:

LJS SC vadītāja S.Kalniņa – Rutuļa

\_\_\_\_\_\_\_\_\_\_\_\_\_\_\_\_\_\_\_\_\_

2018. gada „ 27. ” decembrī

**LATVIJAS JŪRNIECĪBAS SAVIENĪBAS**

**SERTIFICĒŠANAS CENTRS**

**NOLIKUMS**

**Apelācijas izskatīšana**  
**1. Vispārīgie jautājumi**

1.1. Nolikums nosaka kārtību un nosacījumus, kādā veidā tiek izskatītas un novērtētas Latvijas jūrniecības savienības Sertifikācijas centrā (turpmāk - LJS SC) iesniegtās apelācijas, kas saistītas ar būvspeciālistu sertifikāciju un sertificēto būvspeciālistu patstāvīgās prakses uzraudzību, atbilstoši Ministru kabineta 2018.gada 20. marta noteikumu Nr.169 “Būvspeciālistu kompetences novērtēšanas un patstāvīgās prakses uzraudzības noteikumi” un standarta LVS EN / ISO 17024:2012 “Atbilstības novērtēšana. Vispārīgās prasības personu sertificēšanas institūcijām” prasībām.

1.2. Būvspeciālists apelāciju var iesniegt par domstarpībām sertificēšanai iesniegtās dokumentācijas sakarā, par eksamināciju, par sertifikācijas procesu un patstāvīgās prakses uzraudzību.

1.3. Apelācijas komisiju vada LJS SC vadītājs un tās locekļi ir Sertifikācijas shēmas komitejas (SSK) vadītājs, eksperts no Pretendentu novērtēsanas komisijas un Kvalitātes vadītājs. LJS SC vadītāja prombūtnē komisiju vada Kvalitātes vadītājs.

1.4. Apelācijas komisijas sēdes protokoli, ekspertu atzinumi un SC vadītāja lēmumi tiek uzglabāti 5 (piecus) gadus.

**2. Nolikuma darbība**

2.1.  Apelācijas iesniegumus pieņem un reģistrē LJS SC, sākotnēji to izskata SC vadītājs un nodod to izvērtēšanai Kvalitātes vadītājam. Ja nepieciešams, par papildu dokumentu nepieciešamību apelācijas iesniedzējs tiek informēts 10 (desmit) dienu laikā.

2.2.  Ja nepieciešama apelācijā uzrādīto dokumentu vai argumentu papildus pārbaude, Kvalitātes vadītājs norīko ekspertu pārbaudei un atzinuma sagatavošanai.

2.3.  Eksperts pēc vispusīgas un objektīvas pārbaudes sagatavo atzinumu, kuru noteiktajā termiņā iesniedz Kvalitātes vadītājam.

2.4. Pēc eksperta atzinuma saņemšanas Kvalitātes vadītājs 5 dienu laikā organizē Apelācijas komisijas sēdi, paziņojot apelācijas iesniedzējam apelācijas izskatīšanas datumu, laiku un vietu.

2.5. Apelācija tiek izskatīta apelācijas iesniedzēja klātbūtnē.

2.6. Apelācijas iesniedzēja nepamatotas neierašanās gadījumā, lēmums tiek pieņemts bez viņa klātbūtnes.

2.7. Lēmuma pieņemšanai jābūt klātesošo Komisijas locekļu vairākuma balsojumam. Vienāda balsu skaita gadījumā izšķiroša ir priekšsēdētāja balss. Visas apelācijas tiek izskatītas konstruktīvi, neietekmējami un savlaicīgi.

2.8. Ja apelācija ir par eksāmena rezultāta apstrīdēšanu, izvērtējot pretendenta apelācijai iesniegtos dokumentus un zināšanu pārbaudes rezultātus, komisija pieņem lēmumu par apelācijas noraidīšanu, vai uzdod veikt atkārtotu zināšanu pārbaudi norīkojot citu Pretendentu novērtēšanas komisijas sastāvu.

2.9. Lēmums tiek ierakstīts Apelācijas komisijas sēdes protokolā. Lēmumu par apelācijas procesa pabeigšanu paziņo iesniedzējam, ne vēlāk, kā 30 (trīsdesmit) dienu laikā no iesniegšanas datuma.

2.10. Apelācijas komisijas noraidījumam jābūt juridiski pamatotam. Nereglamentētā sfērā būvspeciālists var pārsūdzēt lēmumu, viena mēneša laikā atkārtotai lietas izskatīšanai, iesniedzot iesniegumu LJS SC vadītājam. LJS SC vadītājs atkārtoti pieprasa informāciju no visām iesaistītajām pusēm, nepieciešamības gadījumā nosakot korektīvās darbības. Pēc atkārtotas apelācijas izskatīšanas LJS SC pieņemtais lēmums ir galīgs. Būvspeciālists lēmumu var pārsūdzēt tiesā Administratīvā procesa likuma noteiktajā kārtībā.

2.11. Apelācijas izskatīšanas process ir publiski pieejams.

2.12. Reglamentētā darbības sfērā LJS SC pieņemtos lēmumus, mēneša laikā no lēmuma spēkā stāšanās dienas būvspeciālists var apstrīdēt Ekonomikas Ministrijā Administratīvā procesa likuma noteiktajā kārtībā. Ekonomikas ministrijas lēmumu mēneša laikā no tā spēkā stāšanās dienas būvspeciālists var pārsūdzēt tiesā Administratīvā procesa likuma noteiktajā kārtībā.

|  |
| --- |
|  |